บุญพิทักษ์ จิตต์กระจ่าง

บุญพิทักษ์ จิตต์กระจ่าง (26 มิถุนายน พ.ศ. 2516 - 27 ตุลาคม พ.ศ. 2538)  เป็นนักแสดงหญิงและนางแบบชาวไทย เธอได้รับความนิยมในฐานะนางเอกแนวหน้าของช่อง 3 ในช่วงปี พ.ศ.2535 - พ.ศ.2538 เธอเป็นที่รู้จักกับบทบาท "แป๋วแว๋ว" จากละครเรื่อง "ตุ๊กตามนุษย์" และบทบาท "ใจเริง" จากละครเรื่อง "เพลิงบุญ" จากนั้นเธอประสบอุบัติเหตุเสียชีวิตอย่างกะทันหัน ขณะมีอายุเพียง 22 ปี

ประวัติ 
เก๋ บุญพิทักษ์ จิตต์กระจ่าง เกิดเมื่อวันที่ 26 มิถุนายน พ.ศ.2516 เป็นชาวตำบลสุรศักดิ์ อำเภอศรีราชา จังหวัดชลบุรี เป็นบุตรสาวของนายประสิทธิ์ กับ นางพูนทรัพย์ จิตต์กระจ่าง ส่วนตัวบุญพิทักษ์นับถือศาสนาคริสต์นิกายโรมันคาทอลิก เธอสำเร็จการศึกษาจากโรงเรียนดาราสมุทร อำเภอศรีราชา จังหวัดชลบุรี และศึกษาต่อที่โรงเรียนพณิชยการตะวันออก และคณะมนุษยศาสตร์ มหาวิทยาลัยรามคำแหง

เธอเริ่มเป็นที่สนใจจากประชาชนชาวชลบุรี จากการเป็นผู้เข้าประกวดมิสเอ ซี เอส ซึ่งจัดโดยสมาคมศิษย์เก่าอัสสัมชัญศรีราชา จัดขึ้นที่โรงแรมแอสบาสซาเดอร์ ซึ่งการประกวดครั้งนั้น เธอได้ตำแหน่งขวัญใจช่างภาพสื่อมวลชน  และเริ่มเข้าสู่วงการบันเทิง ด้วยการประกวดหนุ่มสาวผิวสุขภาพดีจากแพนคอสเมติกส์ โดยการชักชวนของเพื่อนที่ว่า ถ้าสมัครประกวดจะเสียค่าสมัคร 50 บาท และได้เป็นสมาชิกแพน 1 ปี โดยที่สมัยนั้นค่าสมัครสมาชิกแพนจะอยู่ที่ 200 บาท เก๋จึงตกลงสมัครและ เข้าร่วมการประกวดด้วย โดยการประกวดจะเป็นการประกวดสุขภาพ และความสามารถด้านต่าง ๆ การประกวดเริ่มจากระดับศูนย์มาระดับจังหวัด มาสู่ระดับภูมิภาค และระดับประเทศจัดขึ้นที่โรงแรมดุสิตธานี เก๋สามารถครองตำแหน่งชนะเลิศฝ่ายหญิงได้สำเร็จ  จากการประกวดในปี พ.ศ. 2534 จึงได้รับการชักชวนจากมยุรฉัตร เหมือนประสิทธิเวช ได้มีโอกาสเทสต์หน้ากล้อง โดยเธอสวมบทบาทนักเรียนที่ทุจริตในการสอบ ซึ่งเธอนำประสบการณ์ตัวเองในชีวิตจริงมาใช้  จนเธอผ่านการเทสต์หน้ากล้อง และได้รับโอกาสให้แสดงละครทางช่อง 3เรื่องแรกคือ "สี่แยกนี้อายุน้อย"คู่กับศรราม เทพพิทักษ์  แต่ก็ไม่ประสบความสำเร็จมากเท่าไหร่นัก ขณะเดียวกันนั้นเธอก็รับหน้าที่เป็นพิธีกรครั้งแรกกับรายการจัตุรัสดนตรี ซึ่งออกอากาศทางช่อง 9 จากนั้นในปีเดียวกัน เธอได้แสดงละครเรื่อง "หมอเมืองเถื่อน" คู่กับ จักรกฤษณ์ อำมะรัตน์ ซึ่งละครเรื่องนี้สร้างชื่อเสียงให้กับบุญพิทักษ์เป็นอย่างมาก จนทำให้เธอแจ้งเกิดในวงการบันเทิงไทยอย่างสวยงามในฐานะนางเอกแนวหน้าของไทยทีวีสีช่อง 3 ในช่วงปี พ.ศ.2535 และหลังจากนั้นจึงมีผลงานต่อๆมาคือ "ขอให้รักเรานั้นนิรันดร", "ตะลุยโรงหมอ", "แม่พลอยหุง", "ครึ่งของหัวใจ" รวมถึงได้แสดงภาพยนตร์ไทยเรื่อง รักแท้บทที่ 1 ส่วนละครที่สร้างชื่อเสียงให้กับเธอมากที่สุดคือ "ตุ๊กตามนุษย์" ในบท "แป๋วแว๋ว" เด็กสาวปัญญาอ่อนที่อ่อนต่อโลกแห่งความเป็นจริงและ "เพลิงบุญ" กับบทบาท "ใจเริง" ซึ่งเป็นละครเรื่องสุดท้ายของเธอ

การเสียชีวิต 
เมื่อเวลาประมาณ 16.10 น. ของ วันศุกร์ที่ 27 ตุลาคม พ.ศ. 2538 ขณะที่บุญพิทักษ์เดินทางกลับบ้านที่จังหวัดชลบุรีเพื่อไปเยี่ยมบิดาของตน พร้อมกับนายประภาส แสงสว่าง เพื่อนชายของบุญพิทักษ์ เป็นผู้ขับ นายเกรียงไกร จิตต์กระจ่าง น้องชาย และนางสาวจารุรัตน์ สามารถ เพื่อนสาวของน้องชาย รถเกิดอุบัติเหตุหลังจากนายประภาส ได้พยายามแซงรถคันหน้า ขณะที่ขับรถด้วยความเร็วสูง จนเกิดเสียหลักพุ่งชนผนังอาคารพาณิชย์ 3 ชั้น ซึ่งเป็นทรัพย์สินของบิดานายกเทศมนตรีเมืองพัทยาในขณะนั้น ที่โค้งโรงโป๊ะ บริเวณหน้าวัดประชุมคงคา อำเภอบางละมุง จังหวัดชลบุรี บุญพิทักษ์ได้รับบาดเจ็บสาหัส และเสียชีวิตในเวลา 17.15 น. หลังจากส่งไปรักษาตัวที่โรงพยาบาลบางละมุง เนื่องจากอาการเลือดคั่งในสมอง ส่วนผู้บาดเจ็บอีก 3 ราย ได้ส่งไปทำการรักษาตัวที่โรงพยาบาลกรุงเทพพัทยา และได้ทำการส่งนายเกรียงไกร จิตต์กระจ่าง ไปทำการรักษาต่อที่โรงพยาบาลพญาไท 1 แต่ได้เสียชีวิตลงหลังจากเกิดเหตุ 10 วัน 

ศพของบุญพิทักษ์ได้ทำการจัดพีธีศพที่ศาลา 8/2 วัดพระศรีมหาธาตุวรมหาวิหาร เขตบางเขน เป็นเวลา 3 วัน เนื่องจากทางคุณมยุรฉัตร เหมือนประสิทธิเวช และเพื่อนนักแสดง ขออนุญาตทางญาติเพื่อให้สามารถประกอบพิธีบำเพ็ญกุศลทางศาสนาพุทธได้ ก่อนที่จะนำศพไปประกอบพิธีมิสซาทางศาสนาคริสต์ และฝังไว้ที่สุสานของโบสถ์พระหฤทัยแห่งพระเยซูเจ้า ศรีราชา อำเภอศรีราชา จังหวัดชลบุรี 

ก่อนจะเสียชีวิตเพียง 2 วัน บุญพิทักษ์ กำลังถ่ายทำละครโทรทัศน์เรื่อง "เพลิงบุญ" ค้างอยู่ โดยเธอรับบทเป็น "ใจเริง" และเป็นการรับบทร้ายครั้งแรกและครั้งเดียวในชีวิต ภายหลังทีมงานสร้างได้เปลี่ยนบทดารานำ ให้บุษกร พรวรรณะศิริเวช มารับบทแสดงนำแทน

ผลงาน

ละครโทรทัศน์ทั้งหมดด้านล่างนี้ออกอากาศทางช่อง 3 
 สี่แยกนี้อายุน้อย (2535) แสดงคู่กับ ศรราม เทพพิทักษ์ 
 ทางโค้ง (2535) แสดงคู่กับ  สายฟ้า เศรษฐบุตร และอลิสา อินทุสมิต 
 หมอเมืองเถื่อน (2536) แสดงคู่กับ จักรกฤษณ์ อำมะรัตน์  
 แม่พลอยหุง (2536 - 2537) แสดงคู่กับ นพพล โกมารชุน
 ขอให้รักเรานั้นนิรันดร (2537) แสดงคู่กับ พงษ์พัฒน์ วชิระบรรจง 
 ตุ๊กตามนุษย์ (2537) แสดงคู่กับ จักรกฤษณ์ อำมะรัตน์ 
 ตะลุยโรงหมอ (2538) แสดงคู่กับ เมทนี บูรณศิริ และปทุมรัตน์ วรมาลี
ขบวนการญาติเยอะ (2538) แสดงคู่กับ เอก โอรี
 ครึ่งของหัวใจ (2538) แสดงคู่กับ ตระการ พันธุมเลิศรุจี
 มรดกริษยา (2538 - ละครสั้น) แสดงคู่กับ ธีรพงศ์ เหลียวรักวงศ์
 เพลิงบุญ (2538) (เสียชีวิตระหว่างถ่ายทำ หน่อย บุษกร พรวรรณะศิริเวช มารับเเสดงแทน)

ภาพยนตร์ 
 รักแท้บทที่ 1 (2538) แสดงคู่กับ ศักดิ์สิทธิ์ แท่งทอง

มิวสิกวิดีโอ 

 เพลง "เธอคือผู้หญิงคนนั้น" ของ วงทู
 เพลง "อย่าทำอย่างนี้อีกเลย" ของ ก้อย ศรัณย่า ส่งเสริมสวัสดิ์
 เพลง "ครึ่งของหัวใจ" ของ บี๋ พิชญา ธนาวดี
 เพลง "เธอไม่ใช่คนเดิม" ของ เอ อนันต์ บุนนาค
 เพลง "ไม่ต้องพูดกวน" ของ อั้น สหพล จุลวงศ์
 เพลง "ลงเอย" ของ อัสนี-วสันต์ โชติกุล

พิธีกร 
 รายการ จัตุรัสดนตรี ออกอากาศทางช่อง 9
 รายการ ฟรีสไตล์วัยรุ่น
 รายการ โอนลี่วันซันเดย์ (Only One Sunday) คู่กับ นีโน่  เมทนี บูรณศิริ และ หนู เชิญยิ้ม ออกอากาศทุกวันอาทิตย์ ไทยทีวีสีช่อง 3

อ้างอิง

แหล่งข้อมูลอื่น 
 สกู๊ปบันเทิง : ตัวตายตัวแทนผลพวงจากการ "สูญเสีย" คมชัดลึก 18 ตุลาคม 2549
 รายการวิทยุ SATNSUN ออกอากาศ วันที่ 3 ก.ย. 2538 สัมภาษณ์ เก๋ บุญพิทักษ์ จิตต์กระจ่าง ผลงานหนังเรื่องรักแท้บทที่ 1 (ก่อนเก๋เสียชีวิต 1 เดือนเศษ)

บุคคลจากอำเภอศรีราชา
คริสต์ศาสนิกชนนิกายโรมันคาทอลิกชาวไทย
นักแสดงหญิงชาวไทย
นักแสดงหญิงชาวไทยในศตวรรษที่ 20
นางแบบไทย
พิธีกรชาวไทย
บุคคลจากโรงเรียนดาราสมุทร
บุคคลจากคณะมนุษยศาสตร์ มหาวิทยาลัยรามคำแหง
เสียชีวิตจากอุบัติเหตุทางถนนในประเทศไทย